**10) Klímavédelmi feladatok**

**Margitszigeti zaj- és rezgésvédelmi hatósági feladatok: 725803**

A címen szereplő 10 000 ezer Ft a Margitsziget vonatkozásában zaj- és rezgésvédelmi ügyekben ellátott államigazgatási, elsőfokú környezetvédelmi hatósági jogkör tárgyi feltételeinek megteremtését szolgálja: zajügyeleti mérőszolgálat működtetése, amely jellemzően a májustól októberig tartó időszakban bejelentett zajpanaszokat munkanapokon 17-05 órás, hétvégi és munkaszüneti napokon
0-24 órás rendelkezésre-állással, továbbá hatósági intézkedést megalapozó, arra alkalmas részletes mérési jegyzőkönyv elkészítésére nyújt fedezetet.

**Környezetvédelmi Alap: 847301**

A címen a 2021. évben jóváhagyott pályázatok összege szerepel, melyek kifizetése átnyúlik 2022. évre.

Az előirányzatból Budapest környezeti állapotát javító projektek támogatása valósul meg. A támogatott célok:

* klímatudatosság népszerűsítése, jó gyakorlatok megosztása;
* csapadékvíz hasznosításának és visszatartásának támogatása;
* helyi szelektív gyűjtési, komposztálási, vagy a hulladékképződés megelőzését elősegítő programok;
* közösségi komposztálás fenntartásával, gyakorlati kivitelezésével kapcsolatos jó gyakorlatok terjesztése;
* helyi természetvédelmi területek budapesti kezelési és ismeretterjesztési feladataiban megvalósítandó civil közreműködés támogatása;
* intézményi területen új kerékpártárolók kialakítása.

A pályázaton köznevelési és felsőoktatási intézmények és civil szervezetek indulhatnak.

**Climate-KIC projektek: 888902**

A Climate-KIC a budapesti székhelyű Európai Innovációs és Technológiai Intézetet (EIT) által létrehívott uniós szintű klímavédelmi kezdeményezés. A Climate-KIC szakmai fókuszterületei: a klímakutatás (a klímaváltozással járó helyzetek kezelése), a vízkészletek kezelése (Európa vízkészleteinek kezelése), városok (rugalmasság és alacsony szén-dioxid kibocsátású rendszerek), és termelés (zéró szén-dioxid kibocsátású rendszerek).

**Horizont 2020 ATELIER projekt: 894202 (715002)**

Az ATELIER projektet Amszterdam városa vezeti, amelyben összesen 30 partner vesz részt annak 60 hónapos időtartama alatt. Budapest követő városként csatlakozott. A projekt célja, hogy Amszterdamban és Bilbaoban olyan pozitív energiahatékonyságú kerületeket tervezzenek meg és hozzanak létre, amelyek környezetileg, társadalmilag és gazdaságilag is hatékony, életképes megoldásokat biztosítanak, és amelyeket a követő városokban is meg lehet valósítani, majd elterjeszteni 2050-ig Európa-szerte.

**LIFE HungAIRY projekt: 894502 (715402)**

A projekt keretében a Főváros aktualizálja a levegősminőségi tervet, city logisztika területén mintabeavatkozást valósít meg, közösségi komposztálót hoz létre, valamint emissziós adatbázist épít. Emellett a Főváros 5 fő ökomenedzsert foglalkoztat, akiknek a szerepe elsősorban az emissziós adatbázis összeállításának koordinációjában és lakossági tájékoztatásban, tanácsadásban, szemléletformálásban jelentős, de emellett más, a levegőminőség javítását célzó tevékenységeket is ellátnának.

**„Horizont 2020 USER-CHI” projekt: 894602 (715102)**

A „USER-CHI” projekt eredményeképpen hosszú távú stratégia és üzemeltetési modell dolgozható ki az elektromos eszközök közterületi töltésére vonatkozóan. A projekt keretében a Főváros elkészíti az e-mobilitási stratégiáját, valamint e-mobilitási pontokat hoz létre a városban.

**„UMKIC-Mobihelp” projekt: 896502**

A koronavírus járvány okozta európai helyzetre az UMKIC keretében lehetőség nyílt, féléves innovációs pályázatok benyújtására, amelyek a városi mobilitási kihívások és koronavírus közti összefüggésekre fókuszálnak. A Főváros a BME és az Urban Institute vezetésével 2020. május 30-án pályázatot nyújtott be a kiírásra, amelyet az UMKIC támogatásra érdemesnek ítélt meg. A projekt célja, hogy a járvány ideje alatt a sérülékeny társadalmi csoportokat (idősek, mozgásukban korlátozottak stb.) összekösse önkéntesekkel egy szoftveres platform segítségével, amelyet már sikeresen teszteltek Németországban. Budapest szerepe a projektben a városlakók bevonása lenne, workshopok szervezésével és kommunikációs kampánnyal. Emellett fontos kiemelni, hogy a járvány kapcsán jelentkező felajánlásokat (pl. carsharing) későbbi (akár járvány idején) helyzetekben a Főváros könnyebben be tudná csatornázni a lakosság felé.

**„EUKI Szolárkataszter” projekt: 897102 (715602)**

A projekt (a Német Szövetségi Köztársaság támogatásával) a budapesti napenergiás fejlesztések alapjait rakja le. Egyrészt a napos beruházások előtt álló akadályozó tényezők feltárásával és lehetséges megoldások felvázolásával, továbbá egy olyan interaktív térképes applikáció bevezetésével, amely megmutatja az egyes házakon, illetve a városban elérhető potenciált. Ezzel mintegy megalapozzuk a jövőbeli beruházásokat, mivel mind jogi, műszaki és finanszírozási feltételeit a kibocsátás csökkentés és a város ellátás-biztonsága érdekében. A projekt a Főváros számára 100%-os finanszírozást biztosít.

**„Horizont 2020 FastTrack" projekt: 897202 (715302)**

A projekt fő fókusza a tudásmegosztás az európai városok között a következő témákban: közlekedési hálózatokat érintő beruházások, a közlekedési módok közötti váltás támogatása a hatékonyabb energiafelhasználású, biztonságosabb és aktív közlekedési módok (utas és teherforgalom egyaránt) használatával, új üzemeltetési üzleti modellek.

**Klíma és környezetügyi feladatok: 897302**

A címen szerepkő 283 000 ezer Ft az alábbi feladatokra nyújt fedezetet:

* Hűsítőszigetek
* Klímakommunikáció
* Levegős mérés
* Pályázatírói keret
* Városháza munkahelyi mobilitási terv
* Lakossági energia program finanszírozási konstrukció
* Liszt Ferenc repülőtér környezeti hatástanulmány
* Energetikai tanúsítványok felülvizsgálata
* Napelemes mintaprojekt „Nappal hajtva társasházaknak pályázati konstrukció”
* Gellért-hegy lefolyási modell
* Budapest szintű terepmodell adatelőkészítés

**LIFE-RUNOFF projekt: 898302 (715902)**

A projekt fő célja Budapest klímaváltozáshoz való alkalmazkodó képességének elősegítése a villám-árvizek kezelése, a csapadékvíz kezelése és helyben tartásának javítása, ezáltal tehermentesítve a városi csatornarendszert. A projekt keretében modellszámítások alapján a klímaváltozás hatásait is figyelembe véve a teljes főváros területére készül sérülékenységvizsgálat, illetve egy csapadékvízgazdálkodási stratégia, mely azonosítja a szükséges beavatkozásokat, melyek kék-zöld-szürke infrastruktúra fejlesztéseket, illetve szabályozási javaslatokat tartalmaznak.

**TOP Környezetvédelmi projektek: 898702**

TOP-1.5.1 projekt: A Fővárosi Önkormányzat meg kívánja valósitani a területfejlesztésről és területrendezésről szóló 1996. évi XXI. törvény 11. §-a szerint a részére kötelezően előirt feladatait, a fővárosi területfejlesztési koncepció és fővárosi területfejlesztési program tervezését. A projekt keretében átfogó, megalapozó műszaki dokumentációk mellett konkrét fejlesztési területek vizsgálatára és tanulmánytervének részbeni kidolgozására is sor kerülhet.

**DIVINFOOD projekt: 898802 (716002)**

A projekt általános célja, hogy növelje az elhanyagolt és alulhasznosított növények (NUC) szerepét az élelmiszerláncokban az egészségesebb étrend és a fenntarthatóbb élelmiszer-rendszerek érdekében. A projekt ezért olyan interaktív rövid és középszintű táplálékláncok létrehozását tűzi ki célul, amelyek kielégíthetik a helyi vagy regionális termesztésű, egészséges növényi alapú élelmiszerek széles kínálata iránti egyre növekvő fogyasztói igényeket az alulhasznosított fajok termesztésének és kereskedelmének elősegítésével.

**SchoolFood4Change projekt: 898902 (716102)**

A projekt célja, hogy fenntartható és egészséges étkezési lehetőséget biztosítson az EU 12 országában, több mint 3000 iskolában, 600 000 gyermeknek. Budapest Főváros Önkormányzata, szakmai együttműködésben az ÉSZGSZ a projekt keretében az iskolai étkezés megreformálása érdekében a szakácsoknak, dietetikusoknak, tanároknak képzéseket fog szervezni, egyes iskolákban rendezvények megtartására kerül sor az egészséges étkezés népszerűsítése érdekében, helyi beszállítók bevonása érdekében szakmai egyeztetések, programok kerülnek megrendezésre. Az ÉSZGSZ beszerzési, közbeszerzési stratégiája, gyakorlata felülvizsgálatra kerül a fenntarthatósági szempontok, egészséges és lehetőleg helyi alapanyagok bevonása, közeli beszállítókkal való együttműködés kialakítása érdekében.

**Környezetvédelmi Alap tartalék: 918701**

A címen a 2021. évben fel nem használt előirányzat szerepel.